b'\n_START_ARTICLE_\nKuri-Gol\n_START_SECTION_\nZemljopis\n_START_PARAGRAPH_\n_NEWLINE_Kuri-Gol se nalazi na sjeverozapadu Iranske visoravni u tektonskoj kotlini ome\xc4\x91enoj obroncima Ba\xc5\xa1-Daga (3205 m) na istoku, Kuh-e Kandula (2237 m) na sjeverozapadu, te Sahanda na jugozapadu. Na podru\xc4\x8dju jezera pro\xc5\xbeimaju se dvije geolo\xc5\xa1ke strukture \xe2\x88\x92 prema vulkanu prevladavaju magmatske stijene, a prema dvjema manjim planinama kambrijsko-trijaske sedimentne stijene. Stratigrafski profil podno jezera sastoji se od blata polo\xc5\xbeenog preko slojeva \xc5\xa1kriljca. Jezero ima oblik slova T i gornjim se dijelom prote\xc5\xbee 2,3 km u smjeru istok\xe2\x88\x92zapad odnosno donjim dijelom duljinom od 1,9 km. Povr\xc5\xa1ina Kuri-Gola iznosi 1,2 km\xc2\xb2, zapremnina 3,000.000 m\xc2\xb3, a prosje\xc4\x8dna dubina 2,5 m. Litoralni pojas prema jugozapadu blagog je nagiba, dok je na ostalim stranama prema planinskim padinama vrlo strmiji. Najbli\xc5\xbea naselja koja gravitiraju Kuri-Golu su Imanab-e D\xc5\xbeadid (0,5 km jugozapadno), Jusefabad (2,0 zapadno) i Kargan-e D\xc5\xbeadid (4,0 km jugoisto\xc4\x8dno). Uz ju\xc5\xbenu obalu Kuri-Gola prolaze dr\xc5\xbeavna cesta 16 (Ardabil\xe2\x88\x92Tabriz), cesta 32 (Teheran\xe2\x88\x92Tabriz) i autocesta 2 (Teheran\xe2\x88\x92Tabriz), a izme\xc4\x91u prometnica i jezera nalazi se niz odmori\xc5\xa1ta i rekreacijskih sadr\xc5\xbeaja.\n_START_SECTION_\nHidrologija\n_START_PARAGRAPH_\nKuri-Gol se hidrolo\xc5\xa1ki i hidrogeolo\xc5\xa1ki klasificira pod urmijski slijev, a s jezerom ga povezuju rijeke Dali-\xc4\x8caj, Kar-\xc4\x8caj i Talhe-Rud. U\xc5\xbei slijev s Kuri-Golom u \xc5\xbeari\xc5\xa1tu obuhva\xc4\x87a podru\xc4\x8dje od pribli\xc5\xbeno 30 km\xc2\xb2 i njegove razvodnice odre\xc4\x91ene su vrhovima dvaju planina, dvama prijevojima koji ih dijele od Sahanda, te antiklinalama Bojuk-Daga (2956 m) koji predstavlja jedan od sporednih kratera navedenog vulkana. Zapadne razvodnice dijele ga od porje\xc4\x8dja Ud\xc5\xbean-\xc4\x8caja odnosno ju\xc5\xbene od porje\xc4\x8dja Rud-e Saidabada, a obje rijeke pritoci su Talhe-Ruda. Jezerskom kotlinom prevladava snje\xc5\xbeno-\xc5\xa1umska klima (Dsa) s prosje\xc4\x8dnom godi\xc5\xa1njom koli\xc4\x8dinom padalina od pribli\xc5\xbeno 300 mm. Jezero se vodom opskrbljuje prvenstveno pomo\xc4\x87u jugozapadnih pritoka i sjevernih planinskih izvora, a najve\xc4\x87i vodostaj mu je tijekom prolje\xc4\x87a. Povr\xc5\xa1ina Kuri-Gola u pravilu se zale\xc4\x91uje koncem prosinca i ostaje pod snijegom tijekom \xc4\x8ditave zime.'